Întrebat dacă va mai candida la prezidențiale, Victor Ponta a răspuns că afirmativ, însă a explicat că nu va candida în anul 2019, dar ia în calcul o candidatură în 2024 sau în 2029.

„Da, poate după 2024, după 2029, nu o să fiu bătrân până atunci, cu siguranță. Nu acum în 2019, dar mai târziu iau în calcul”, a declarat Victor Ponta, la TVR.

Victor Ponta a fost audiat, luni, a Înalta Curte de Casaţie şi Justiţie, în calitate de martor, în dosarul în care fostul deputat Sebastian Ghiţă este acuzat de corupţie şi şantaj, alături de foşti şefi din poliţie şi parchete din Prahova.

În sala de judecată, Ponta a negat că Sebastian Ghiţă i-ar fi solicitat să-l numească pe Liviu Tudose în vreo funcţie „Nu îmi mai aduc aminte ce am declarat la urmărirea penală, pentru că în acea perioadă aveam o relaţie mai tensionată cu procurorii de la DNA Ploieşti. L-am întâlnit pe procurorul Tudose de două ori.

Prima dată, am fost invitat la Sinaia la căsătoria unui prieten de-al meu şi Tudose era naşul de cununie. În acea calitate, Tudose m-a întâmpinat, m-a salutat şi am schimbat câteva cuvinte. Anterior, la biroul meu din Bucureşti, am fost înştiinţat de şeful de Cabinet că Tudose mă căuta să îmi dea o invitaţie. Fiica mea face pian, iar fiica mea avea un concert de pian la Ploieşti.

Întâlnirea a durat 30 de secunde. Mi-a dat invitaţia şi i-am promis că, dacă programul îmi va permite, o să onorez invitaţia. Nu am reuşit să mă duc. În acea perioadă, eram prieten cu Sebastian Ghiţă. Ghiţă nu mi-a solicitat niciodată să-l numesc sau să-i ofer procurorului Tudose vreo funcţie. Singurele persoane cu care am vorbit despre Tudose, după acea nuntă, au fost Robert Cazanciuc şi Tiberiu Niţu. Amândoi erau din Prahova şi m-am gândit că îl cunoşteau mai bine ca mine. I-am întrebat dacă îl cunosc şi dacă este o problemă că am fost la o nuntă unde el fusese naş. Când am acceptat să merg la nuntă, nu ştiam cine este naşul. Îmi amintesc că la acea nuntă Sebastian Ghiţă nu a fost prezent”, a declarat Ponta în faţa judecătorilor.